R. Zajac, minister zdravotníctva SR: (2004-06-29):
Vládny návrh zákona o náhrade za bolesť a o odškodnení za sťaženie spoločenského uplatnenia vychádza z predpokladu, ktorý vychádza zo zákona o sociálnom poistení. Vládny návrh zákona upravuje výšku odškodnenia za bolesť a výšku odškodnenia za sťaženie spoločenského uplatnenia. V prílohe je aj návrh vyhlášky. Doterajší existujúci stav, ktorý sme mali, vychádzal z vyhlášky č. 32/1965 Zb. bez opory v zákone, kde výška odškodnenia podľa vyhlášky bola možná len do výšky 240 000 korún. Na základe toho sa hromadili súdne žaloby, kde nejednotná súdna prax, hlavne na východnom Slovensku, priviedla rozsudky prvostupňové až do výšky 30 mil. korún. Pretože vychádzame z predpokladu, že odškodnenie za bolesť a za sťaženie spoločenského uplatnenia musí byť urobené na základe zákona, pripravili sme tento vládny návrh. Je postavený na filozofii... (Ruch v sále.) To si požičiam, ďakujem. Je postavený na filozofii, že výška bodu za bolesť a sťaženie spoločenského uplatnenia sa stanovuje ako 2 % z priemernej mzdy, to znamená, je zabezpečená istá valorizácia tohto odškodnenia automaticky zákonom. Po druhé, v navrhnutej vyhláške, ktorá zodpovedá skúsenostiam, sú rozlíšené rôzne formy poškodenia a rôzne formy odškodnenia, hlavne za sťaženie spoločenského uplatnenia. Po tretie, uvažujeme o možnosti v zákone, aby v prípadoch obzvlášť zreteľa hodných najvyššie navýšenie, ktoré je stanovované vyhláškou, vo výške 11 500 bodov bolo možné navýšiť o 20 %. Prevedené do reči čísiel v tejto chvíli poškodenie závažného charakteru môže občanovi priniesť odškodnenie vo výške 2,9 mil. až 3 mil. korún plus 20 % k tomu navrch. Poslednou charakteristikou vládneho návrhu zákona o odškodnení za bolesť a za sťaženie spoločenského uplatnenia je jeho proporcionalita, pričom nedochádza k pozitívnej diskriminácii, pretože vyššie sa odškodňujú ženy ako muži v prípade, že ide o takú oblasť, ktorá by žene mohla spôsobiť vyššiu ujmu, napr. jazvy na nohách, jazvy na tvári, jazvy na rukách, jazvy, ktoré by u bežného muža nemali byť problémom. Súčasne sme absolvovali širokú diskusiu v rámci poslaneckých klubov. A musím povedať, že chceli sme upozorniť poslancov aj na existujúce odškodnenie v okolitých krajinách a v krajinách Európskej únie. V súčasti dôvodovej správy, ďakujem pánovi poslancovi Maxonovi, v uvedenej v tabuľke vidíte, že doteraz najvyššie odškodnenie bolo rozhodnutím prvostupňových súdov na Slovensku vo výške 30 mil. korún, v Českej republike od 5 000 do 2 mil. korún, v Maďarsku maximálne vo výške 200 000 korún, v Rakúsku od 15 000 do 5,2 mil. Sk, vždycky je to v slovenských korunách, v Belgicku od 6 000 do 10 mil. korún, v Dánsku maximálne vo výške 4 mil. korún, vo Švajčiarsku vo výške 4,5 mil. korún, vo Francúzsku od 12 000 do 2,5 mil. korún, vo Veľkej Británii maximálne vo výške 9 mil. korún, v Grécku maximálne vo výške 3,5 mil., v Nemecku maximálne vo výške 15 mil. a v Holandsku maximálne vo výške 4 mil. Nami navrhované odškodnenie môže dosiahnuť v dnešných priemerných mzdách výšku 3,6 mil., čím by sa Slovensko dostalo do vyššej polovice krajín Európskej únie. Dovolím si povedať, že je veľmi dôležité citlivo tento zákon posudzovať. Na jednej strane totiž má zabezpečiť primerané odškodnenie aj za choroby z povolania, ktoré doteraz neboli predmetom vyhlášky č. 32/1965 Zb. Ide o to, že choroby z povolania žalované súdmi dnes sú zhruba v úrovni niečo vyše 1 mld. korún, ktoré by musela vyplatiť Sociálna poisťovňa, pokiaľ by sme zákonom nestanovili presné počty. Takisto treba povedať otvorene, že komerčné poisťovne, ktoré poskytujú povinné poistenia áut zo zodpovednosti za škody, v tejto chvíli proti sebe evidujú žaloby vo výške 9 mld. korún, hoci v súčasnosti neboli na toto vytvorené oprávky. Je veľmi dôležité zákonom stanoviť podľa možnosti čo najpresnejšie pravidlá, pravidlá hry pre vyplácanie odškodnenia za bolesť alebo za sťaženie spoločenského uplatnenia. Ja sa ospravedlňujem, pán podpredseda, že som to musel hovoriť z hlavy, ale, žiaľbohu, osud zákona je teraz v rukách neznámeho páchateľa, teda môjho konkrétneho. Ďakujem veľmi pekne.